<classify> WAZIRI Mkuu, Kassim Majaliwa ameviagiza vyombo vya dola kushirikiana na Mamlaka ya Mapato Tanzania TRA, Shirika la Viwango TanzaniaTBS, Bodi ya Sukari na Mamlaka ya Chakula na Dawa TFD A kuziba mianya ya magendo, ikiwemo uingizaji holela wa sukari na mafuta ya kula. Majaliwa alitoa agizo hilo bungeni jijini hapa wakati akitoa hotuba ya kuahirisha Mkutano wa 12 wa Bunge uliomalizika jana. Katika mkutano huu mkutano wa 12 wa Bunge ulijitokeza mjadala kuhusu suala la usimamizi katika uingizaji mafuta ya kula na sukari.Serikali kwa upande wake inaimarisha taratibu za uingizaji wa sukari na mafuta ya kula kwa kuweka madaraja na usimamizi makini. Naagiza Wizara ya Viwanda, Biashara na Uwekezaji kwa kushirikiana na Wizara ya Kilimo kukamilisha jukumu hilo kwa wakati... pia naagiza vyombo vya dola kuongeza ushirikiano na TRA, TF DA, Bodi ya Sukari na TBS kudhibiti uingizaji holela wa sukari na mafuta ya kula na kuziba mianya ya magendo, alisema. Akizungumzia suala la nchi kujitosheleza kwa mahitaji ya mafuta ya kula, Majaliwa alisema serikali imeweka mkakati wa kuimarisha zao la chikichiki ili nchi iachane na uingizaji wa mafuta ya kula kutoka nje ya nchi. Hivi sasa nchi inatumia takribani dola za Marekani milioni 294 kila mwaka kwa ajili ya kuagiza mafuta hayo, alisema.Majaliwa aliitaja mikakati iliyopo kuimarisha zao hilo kuwa ni pamoja na uanzishwaji wa kituo cha utafiti wa zao la chikichi katika eneo la Kihinga mkoani Kigoma. Alisema hatua nyingine ni kuandaa mpango mkakati wa uzalishaji wa miche bora ya chikichi milioni 20 ifikapo mwaka 2021, ambapo kwa kuanzia mwaka 201819 serikali inakusudia miche bora milioni 10 kisha kusambazwa kwa wakulima.Alisema pia ni kuandaa mpango mkakati wa miaka mitano wa utafiti wa mbegu bora ili kuongeza tija kutoka tani 1.6 hadi kufikia tani 4 za matunda ya chikichi kwa hekta kila mwaka. Pia kuweka mazingira mazuri ya kuvutia uwekezaji na matumizi ya teknolojia ya kisasa kwa ajili ya uchakataji zao la chikichi na kusimamia vituo vikuu vya uzalishaji vya Gereza la Kwitanga na Ilagala na JKT Bulombora na kutenga ardhi kwa ajili ya uwekezaji, alisisitiza.Majaliwa alisema serikali imeamua kurejesha ununuzi wa mazao makuu ya biashara kupitia vyama vya ushirika, kwa lengo la kuwanufaisha wakulima. Alifafanua kuwa katika kufanikisha azma hiyo, serikali inasimamia matumizi ya mifumo mbalimbali ya masoko, ikiwemo stakabadhi ghala na soko bidhaa. Aidha, Majaliwa aliwaagiza wakuu wa mikoa ambao hawajaanza kutekeleza kampeni ya kuhamasisha wananchi kupima virusi vya Ukimwi, kuanza utekelezaji wake. Aliongeza kuwa katika kampeni hiyo aliyoianzisha Juni 19 mwaka huu hadi Septemba 8, mwaka huu ni mikoa 14 iliyoanza kutekeleza kampeni hiyo.Ifikapo Desemba Mosi mwaka huu wakati wa kilele cha Maadhimisho ya Siku ya Ukimwi Duniani, tutafanya tathmini ya utekelezaji kwa mikoa yote nchini, alibainisha. Akizungumzia utendaji kazi wa Serikali ya Awamu ya Tano, Majaliwa alisema katika kipindi kinachokaribia miaka mitatu, Rais John Magufuli amedhihirisha si tu uzalendo wake kwa taifa kwa kusimamia mipango ya maendeleo, lakini pia kulinda rasilimali za taifa kwa lengo la kuwa ufanisi watanzania wa kizazi kilichopo na kijacho. Alitaja baadhi ya mambo yanayoakisi juhudi hizo ni kuimarisha nidhamu, uadilifu na uwajibikaji ndani ya utumishi wa umma, kuendeleza vita dhidi ya rushwa na ufisadi kwenye taasisi za umma sambamba na kuanzisha Mahakama ya Mafisadi.Pia kuimarisha ulinzi wa rasilimali ya nchi ikiwemo madini na maliasili, kufufua Shirika la Ndege, ujenzi wa reli ya kisasa, ujenzi wa barabara za juu, ununuzi wa meli Ziwa Nyasa, Tanganyika, Victoria na vivuko vipyaLindi, Kigongo F eri, Ukerewe. Pia kujenga vyanzo vipya vya umeme, kama mradi wa kuzalisha umeme wa maji wa StieglerS Gorge, kusambaza umeme hadi vijijini, kutekeleza mradi wa ujenzi wa bomba la mafuta kutoka Hoima nchini Uganda, kuimarisha huduma za afya na utoaji wa elimu bila malipo kwa watoto wa Tanzania na kutekeleza miradi mikubwa ya maji. Baada ya hotuba hiyo ya Majaliwa, Spika wa Bunge, Job Ndugai, alitangaza Bunge kuahirishwa hadi Novemba 6, mwaka huu.  <topic>: KITAIFA 